Σχέδιο ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του παραρτήματος ΧΙ (Υπηρεσίες τηλεπικοινωνιών) της συμφωνίας για τον ΕΟΧ - Σχέδιο της Κοινής Θέσης της Κοινότητας

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Για την εξασφάλιση της απαιτούμενης ασφάλειας δικαίου και ομοιογένειας, η Μεικτή Επιτροπή του ΕΟΧ οφείλει να ενσωματώνει όλη τη σχετική κοινοτική νομοθεσία στη συμφωνία για τον ΕΟΧ το συντομότερο δυνατό μετά τη θέσπισή της.

2. Η Μεικτή Επιτροπή του ΕΟΧ πρέπει, συνεπώς, να εκδώσει τη συνημμένη απόφαση για την τροποποίηση του παραρτήματος ΧI της συμφωνίας για τον ΕΟΧ, με την προσθήκη του κεκτημένου που θεσπίστηκε πρόσφατα στον τομέα των υπηρεσιών τηλεπικοινωνιών. Η απόφαση αφορά την ακόλουθη πράξη:

- 399 L 0093: Οδηγία 1999/93/EΚ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1999, σχετικά με το κοινοτικό πλαίσιο για ηλεκτρονικές υπογραφές (ΕΕ L 13 της 19.1.2000, σ. 12).

3. Η πρόταση περιλαμβάνει τυποποιημένες προσαρμογές όσον αφορά τις σχέσεις με τρίτες χώρες. Παρόμοιες προσαρμογές περιλαμβάνονται τακτικά όταν οι σχέσεις με τρίτες χώρες διέπονται από πράξεις του παραρτήματος XI, όπως η οδηγία 97/13/ΕΚ σχετικά με τις άδειες και η οδηγία 97/33/ΕΚ σχετικά με τη διασύνδεση. Εμφανίστηκαν για πρώτη φορά στην αρχική συμφωνία στον τομέα των χρηματοπιστωτικών υπηρεσιών, π.χ., πρώτη οδηγία 79/267/ΕΟΚ του Συμβουλίου για την πρωτασφάλιση ζωής.

4. Κατά την έννοια του άρθρου 1 παράγραφος 3 στοιχείο α) του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας ΕΟΧ, το Συμβούλιο καθορίζει τη θέση της Κοινότητας όσον αφορά τις αποφάσεις που επεκτείνουν την κοινοτική νομοθεσία με την εισαγωγή σημαντικών τροποποιήσεων.

5. Το Συμβούλιο καλείται να εγκρίνει το συνημμένο σχέδιο απόφασης με σκοπό τη θέσπισή του από τη Μεικτή Επιτροπή του ΕΟΧ.

Σχέδιο ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του παραρτήματος ΧΙ (Υπηρεσίες τηλεπικοινωνιών) της συμφωνίας για τον ΕΟΧ

Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως το άρθρο 98,

Εκτιμώντας τα εξής:

(1) Το παράρτημα ΧΙ της συμφωνίας τροποποιήθηκε με την απόφαση αριθ. ... της Μεικτής Επιτροπής του ΕΟΧ της ... [1].

[1] ΕΕ L ...

(2) Πρέπει να ενσωματωθεί στη συμφωνία η οδηγία 1999/93/EΚ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1999, σχετικά με το κοινοτικό πλαίσιο για ηλεκτρονικές υπογραφές [2].

[2] ΕΕ L 13 της 19.1.2000, σ. 12.

(3) Για τους σκοπούς της συμφωνίας, πρέπει να προσαρμοστούν οι διατάξεις της οδηγίας 1999/93/ΕΚ όσον αφορά πτυχές τρίτων χωρών,

ΑΠΟΦΑΣΙΖΕΙ:

Άρθρο 1

Μετά το σημείο 5ζ (Οδηγία 98/34/ΕΚ του Ευρωπαϊκού Κοινοβουλίου και του Συμβουλίου) του παραρτήματος XI της συμφωνίας παρεμβάλλονται τα εξής:

«5η. 399 L 0093: Οδηγία 1999/93/EΚ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1999, σχετικά με το κοινοτικό πλαίσιο για ηλεκτρονικές υπογραφές (ΕΕ L 13 της 19.1.2000, σ. 12).

Για τους σκοπούς της παρούσας συμφωνίας, οι διατάξεις της οδηγίας προσαρμόζονται ως εξής:

(α) στο άρθρο 7 παράγραφος 1 στοιχείο γ, μετά τη λέξη "οργανισμών", παρεμβάλλονται οι λέξεις "ή μεταξύ κράτους ΕΖΕΣ και τρίτων χωρών ή διεθνών οργανισμών".

(β) στις περιπτώσεις που αναφέρονται στο άρθρο 7 παράγραφος 2, τα συμβαλλόμενα μέρη ενημερώνονται αμοιβαία και, εφόσον ζητηθεί, διενεργούνται διαβουλεύσεις στο πλαίσιο της Μικτής Επιτροπής ΕΟΧ.

(γ) Οσάκις η Κοινότητα διενεργεί διαπραγματεύσεις με τρίτη χώρα όσον αφορά την πρόσβαση στην αγορά κοινοτικών επιχειρήσεων με βάση το άρθρο 7 παράγραφος 3, επιδιώκει την επίτευξη ίσης μεταχείρισης για τις επιχειρήσεις των κρατών ΕΖΕΣ.»

Άρθρο 2

Τα κείμενα της οδηγίας 1999/93/EΚ του Ευρωπαϊκού Κοινοβουλίου και του Συμβουλίου στην ισλανδική και νορβηγική γλώσσα, τα οποία θα δημοσιευτούν στο Συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων, είναι αυθεντικά.

Άρθρο 3

Η παρούσα απόφαση αρχίζει να ισχύει στις ... 2000, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας [3].

[3] [Έχουν αναφερθεί συνταγματικές απαιτήσεις./Δεν έχουν αναφερθεί συνταγματικές απαιτήσεις.]

Άρθρο 4

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, ..... 2000.

Για τη Μεικτή Επιτροπή του ΕΟΧ

Ο Πρόεδρος F. Barbaso

Οι Γραμματείς της Μεικτής Επιτροπής του ΕΟΧ G. Vik E. Gerner